अमिताभ बच्चन के बाद टीवी शो में फिल्मों के सक्रिय कलाकारों के आने का तांता लग गया। दर्शकों ने शाहरुख खान और सलमान खान छोटे-बड़े कलाकार, निर्देशक और संगीत निर्देशकों को विभिन्न टीवी शो की मेजबानी करते देखा है। पिछले साल अक्षय कुमार खतरों से खेलने आए और इस साल ज्यादा खतरनाक स्टंट के साथ लौटे। अभी अमृता राव परफेक्ट ब्राइड में आ रही हैं। चर्चा है कि सोनी टीवी के एक शो के लिए माधुरी दीक्षित ने भी हां कर दी है। विदेश की तरह भारत में टीवी शो के अपने स्टार नहीं बन सके हैं। ऐसा कोई भी व्यक्ति नहीं है, जो टीवी से ही आकर सेलिब्रिटी बन गया हो। अभी हम फिल्मों के पॉपुलर स्टार पर ही निर्भर हैं और अगले कुछ वर्षो तक इसमें फेरबदल की संभावना नहीं दिखती।